SKRIFTLIG FORESPØRGSEL P-1386/99

af Johannes Blokland (EDD) til Kommissionen

(1. september 1999)

Om: Det grænseoverskridende industriområde mellem Achen og Heerlen

1. Er Kommissionen bekendt med, at det grænseoverskridende industriområde mellem Achen (D) og Heerlen (NL) modtager støtte over forskellige af Den Europæiske Unions støtteordninger, bl.a. over Rechar, EFRU og Interreg?

2. Er Kommissionen bekendt med, at de aktiviteter i industriområdet, der blev indledt i november 1998, truer hamsteren (Cricetus cricetus, L 1758), der er beskyttet via habitatdirektivet?

3. Kan Kommissionen oplyse, hvorfor den ved tildelingen af støtte fra disse regionalfonde ikke har taget hensyn til bestemmelserne i habitatdirektivet? Gælder dette også for alle andre projekter, der er finansieret over disse fonde?

4. Er Kommissionen rede til fremover at gøre alt, hvad der er muligt, for at hindre, at den fremmer aktiviteter, der er i modstrid med EU-forskrifter? Hvilke foranstaltninger vil den i bekræftende fald træffe med henblik herpå?

Svar afgivet på Kommissionens vegne af Michel Barnier

(5. oktober 1999)

1. Det grænseoverskridende industriområde mellem Achen og Heerlen modtager ganske rigtigt EU-støtte gennem Den Europæiske Fond for Regionaludvikling, for det nederlandske Limburg under mål 2, for Nordrhein-Westfalen under EU-initiativet Rechar og for Euregio-området Maas-Rhinen (Tyskland/Nederlandene/Belgien) under EU-initiativet Interreg II A.

2. Kommissionen er blevet informeret om påbegyndelsen af arbejdet. Adskillige gange har Kommissionen anmodet de nationale myndigheder om at tage stilling til de indgivne klager om eventuelle overtrædelser af Rådets direktiv 79/0409/EØF af 2. april 1979 om beskyttelse af vilde fugle(1). Efter at have undersøgt de seneste officielle reaktioner har Kommissionen indledt det forberedende arbejde i forbindelse med overtrædelsesproceduren.

Pr. brev af 6. og 8. juli 1999 sendt til henholdsvis de nederlandske og tyske myndigheder anmodede Kommissionen dem om at suspendere al betaling af EU-støtte under mål 2 til det nederlandske Limburg og under Rechar til Nordrhein-Westfalen. EU-støtten under Interreg II A er ikke blevet suspenderet, for den vedrører udelukkende undersøgelser og forvaltning.

3. I henhold til forordning (EØF) 2052/88, ændret ved Rådets forordning (EF) 3193/94 af 19. december 1994, om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter og forordning (EØF) 4253/88 om gennemførelsesbestemmelser til forordning (EØF) 2052/88(2) henviser alle Kommissionens beslutninger om godkendelse af programmer under strukturfondene til forpligtelsen om forenelighed med bestemmelserne i traktaterne og EU-politikkerne, herunder miljøbeskyttelsespolitikken.

Forvaltningen af EU-programmerne er i stor udstrækning decentraliseret: ansvaret for udvælgelsen af projekter er placeret hos de nationale myndigheder.

4. For den kommende programmeringsperiode 2000-2006 er forpligtelsen om forenelighed med de forskellige EU-politikker ligeledes fastsat ved artikel 12 i Rådets forordning (EF) 1260/1999 af 21. juni 1998 om vedtagelse af generelle bestemmelser for strukturfondene(3). Desuden er det ved artikel 8 i denne forordning fastsat, at EU's indsats fastlægges ved et partnerskab mellem Kommissionen og medlemsstaten sammen med myndigheder og organer, der udpeges af medlemsstaterne som de mest repræsentative

partnere på nationalt, regionalt, lokalt eller andet plan for bl. a. at fremme en bæredygtig udvikling ved at inddrage krav til miljøbeskyttelse og forbedring af miljøkvaliteten.

Den nye forordning indeholder ligeledes bestemmelser om en række foranstaltninger til forebyggelse af overtrædelser, såsom strategiske miljøevalueringer af planerne og programmerne for regionaludvikling (detaljeret forhåndsevaluering, herunder evaluering af overholdelsen af forpligtelserne og af miljøvirkningerne), anvendelsen af miljøindikatorer, indførelsen af tættere overvågning og en midtvejsevaluering på miljøområdet.

5. Hvis forebyggelsen viser sig at være utilstrækkelig, er det endvidere ved artikel 39 i den nye forordning fastsat, at i tilfælde af at en medlemsstat ikke har draget konsekvenserne af en uregelmæssighed, som er påvist i gennemførelsen af et projekt, vil Kommissionen være berettiget til at suspendere de fejlagtige mellemliggende betalinger og, efter at have modtaget medlemsstatens bemærkninger, om fornødent foretage eventuelle korrektioner.

(1) EFT L 103 af 25.4.1979.

(2) EFT L 337 af 24.12.1994.

(3) EFT L 161 af 26.6.1999.